O‘zbekiston aholisi sanitariya bo‘yicha yetarli axborotga ega emasligi aniqlandi

20-dekabr kuni Toshkentda “Zarafshon daryosi havzasi uchun suv resurslari va suv ta’minotining yaxlit boshqaruvi rejasi” loyihasining natijalari e’lon qilundi. Bu haqda “Podrobno” nashri xabar berdi.

 Foto © healthstream.ru
Loyiha doirasida Samarqand viloyatining Pastdarg‘om va Samarqand tumanlari aholi punktlarida sanitariya va gigiyenani ta’minlash borasida ishlar amalga oshirildi. Sanitar-gigiyenik holatlarni baholash va aholi punklaridagi bunday muhitga nisbatan bilim va malakalarni aniqlash maqsadida ijtimoiy so‘rovlar o‘tkazildi. Buning uchun 3 ta maktab va 3 ta mahallada izlanish olib borildi. Uy xo‘jaliklari a’zolari, o‘rta maktab o‘quvchilari, o‘qituvchilari va ma’muriyatidan iborat 79 nafar respondent yordamida hududdagi suv ta’minoti, gigiyena va sanitariya bo‘yicha umumiy vaziyat o‘rganildi.
Tadqiqot aholining bolalar va kattalar qatlami ham gigiyena va sanitariya masalalarida yetarlicha axborotga ega emasligini ko‘rsatdi. Natijalardan kelib chiqib, kasalliklar va sog‘liqni saqlash, tozalik, gigiyena va sanitariya masalalarida aholi malakasini oshirish bo‘yicha tadbirlar o‘tkazish va o‘quv qo‘llanmalari ishlab chiqish qaror qilindi.